CELEX: 32016D2053
Language: sl
Date: 2016-11-14 00:00:00
Title: Sklep Sveta (EU) 2016/2053 z dne 14. novembra 2016 o podpisu, v imenu Unije, Okvirnega sporazuma med Evropsko unijo in Kosovom (To poimenovanje ne posega v stališča glede statusa ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova. ) o splošnih načelih sodelovanja Kosova v programih Unije

25.11.2016   
               
               
                  SL
               
               
                  Uradni list Evropske unije
               
               
                  L 319/1
               
            SKLEP SVETA (EU) 2016/2053
      z dne 14. novembra 2016
      o podpisu, v imenu Unije, Okvirnega sporazuma med Evropsko unijo in Kosovom (*1) o splošnih načelih sodelovanja Kosova v programih Unije
      SVET EVROPSKE UNIJE JE –
      ob upoštevanju Pogodbe o delovanju Evropske unije in zlasti člena 212 v povezavi s členom 218(5) Pogodbe,
      ob upoštevanju predloga Evropske komisije,
      ob upoštevanju naslednjega:
      
                  (1)
               
               
                  Evropski svet je na zasedanju 14. decembra 2007 poudaril, da je Unija pripravljena prevzeti vodilno vlogo pri krepitvi stabilnosti v regiji, izrazil pripravljenost Unije, da pomaga Kosovu na poti do trajnostne stabilnosti, in potrdil, da mu je Unija pripravljena pomagati pri gospodarskem in političnem razvoju z jasno evropsko perspektivo, in sicer v skladu z evropsko perspektivo za regijo.
               
            
                  (2)
               
               
                  Svet je 7. decembra 2009 pozdravil sporočilo Komisije z dne 14. oktobra 2009 z naslovom „Kosovo – Uresničevanje evropske perspektive“ in jo pozval, naj sprejme ustrezne ukrepe za spodbujanje napredovanja Kosova v povezovanju z Unijo v skladu z evropsko perspektivo za regijo. Poudaril je pomembnost ukrepov v zvezi s trgovino in vizumi ter spodbudil Komisijo, naj omogoči sodelovanje Kosova v programih Unije, vključi Kosovo v okvir gospodarskega in fiskalnega nadzora, aktivira drugo komponento instrumenta za predpristopno pomoč in okrepi dialog glede stabilizacijsko-pridružitvenega procesa.
               
            
                  (3)
               
               
                  Svet je 14. decembra 2010 izrazil zanimanje za prejem predloga Komisije, ki bi Kosovu omogočal sodelovanje v programih Unije. Komisija je takšen predlog izdala marca 2011.
               
            
                  (4)
               
               
                  Svet je 5. decembra 2011 potrdil svojo zavezo za sklenitev dogovora o sodelovanju Kosova v programih Unije, brez poseganja v stališče držav članic o statusu.
               
            
                  (5)
               
               
                  Svet je 22. oktobra 2012 pooblastil Komisijo, da začne pogajanja s Kosovom glede njegovega sodelovanja v programih Unije.
               
            
                  (6)
               
               
                  Komisija je v imenu Unije s pogajanji dosegla okvirni sporazum med Evropsko unijo in Kosovom o splošnih načelih sodelovanja Kosova v programih Unije (v nadaljnjem besedilu: Sporazum).
               
            
                  (7)
               
               
                  Kosovo je izrazilo željo po sodelovanju v več programih Unije.
               
            
                  (8)
               
               
                  Cilj Sporazuma je, da Unija izvede ukrepe gospodarskega, finančnega in tehničnega sodelovanja s Kosovom na podlagi člena 212 Pogodbe o delovanju Evropske unije.
               
            
                  (9)
               
               
                  Posebne pogoje za sodelovanje Kosova v posameznem programu Unije, vključno s finančnim prispevkom, bi bilo treba določiti z dogovorom med Komisijo, ki deluje v imenu Unije, in oblastmi Kosova.
               
            
                  (10)
               
               
                  Podpis Sporazuma ne posega v stališča držav članic glede statusa Kosova, o katerem bodo odločile v skladu s svojo nacionalno prakso in mednarodnim pravom. Noben izraz, besedilo ali opredelitev iz tega sklepa, Sporazuma, vključno z njegovo prilogo, ali iz programov Unije ne pomeni, da Unija priznava Kosovo kot samostojno državo ali da posamezne države članice priznavajo Kosovo kot samostojno državo, če tega niso dejansko storile.
               
            
                  (11)
               
               
                  Pri prejemanju dokumentov, ki jih oblasti Kosova izdajo na podlagi Sporazuma, se lahko uporabljajo notranji postopki držav članic.
               
            
                  (12)
               
               
                  Sporazum bi bilo treba podpisati –
               
            SPREJEL NASLEDNJI SKLEP:
      Člen 1
      Podpis Okvirnega sporazuma med Evropsko unijo in Kosovom o splošnih načelih sodelovanja Kosova v programih Unije v imenu Unije se odobri s pridržkom sklenitve navedenega sporazuma (1).
      Člen 2
      Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
      Člen 3
      Ta sklep začne veljati na dan sprejetja.
      
         V Bruslju, 14. novembra 2016
         
            
               Za Svet
            
            
               Predsednica
            
            G. MATEČNÁ
         
      
      
         (*1)  To poimenovanje ne posega v stališča glede statusa ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.
      
         (1)  Besedilo Sporazuma bo objavljeno skupaj s sklepom o njegovi sklenitvi.